ΓΡΑΠΤΗ ΕΡΩΤΗΣΗ E-2914/98

υποβολή: Riitta Myller (PSE) προς την Επιτροπή

(2 Οκτωβρίου 1998)

Θέμα: Έλλειψη τροφίμων και φαρμάκων στη Ρωσία

Λόγω της πολιτικής και οικονομικής κρίσης η οποία μαστίζει τη Ρωσία, πολλές περιοχές της χώρας υποφέρουν από έλλειψη τροφίμων και φαρμάκων. Η σοβαρότητα του προβλήματος αντικατοπτρίζεται και από το γεγονός ότι πολλές, εγγύς της ΕΕ, περιοχές όπως, π.χ., η Καρελία και το Μουρμάνσκ έχουν ζητήσει βοήθεια από τις φινλανδικές αρχές. Σύμφωνα με πληροφορίες που έχουν λάβει οι δημοτικές αρχές των φινλανδικών πόλεων Imatra και Lappeenranta, τις μεγαλύτερες δυσκολίες αντιμετωπίζουν τα νοσοκομεία, τα ορφανοτροφεία και τα ιδρύματα αναπήρων. Οι συνταξιούχοι αντιμετωπίζουν, και αυτοί, δυσκολίες. Πολλές μη κυβερνητικές οργανώσεις και η αρμόδια για την αποστολή βοήθειας στο εξωτερικό υπηρεσία της Εκκλησίας της Φινλανδίας έχουν στείλει επισιτιστική βοήθεια στην Ρωσική Καρελία.

Η σταθεροποίηση της πολιτικής και οικονομικής κατάστασης στη Ρωσία αποτελεί στόχο ζωτικής σημασίας και για την Ευρωπαϊκή Ένωση. Η βελτίωση της κατάστασης στον κοινωνικό τομέα αποτελεί μία από τις βασικότερες προϋποθέσεις για την επίτευξη πολιτικής σταθερότητας. Η ΕΕ πρέπει να είναι σε θέση να παρέχει ανθρωπιστική βοήθεια, κάτι που προϋποθέτει τη διασφάλιση της λειτουργικότητας των διαφόρων συστημάτων μεταφοράς. Οι ρωσικές αρχές πρέπει να κληθούν να λάβουν μέτρα - π.χ. να μειώσουν τις γραφειοκρατικές διαδικασίες εν σχέσει με τον εκτελωνισμό των αποστολών βοήθειας - προκειμένου να διασφαλισθεί η άφιξη των φορτίων στους προορισμούς τους.

Το Ευρωπαϊκό Κοινοβούλιο έχει εγκρίνει, τον Απρίλιο 1997, κοινό ψήφισμα (B4-0299/97), στο οποίο επισημαίνεται ότι η Ένωση έχει ηθική υποχρέωση να βοηθά τους πληθυσμούς των περιοχών που συνορεύουν με αυτήν όταν οι εν λόγω πληθυσμοί μαστίζονται από σοβαρές οικονομικές ή κοινωνικές κρίσεις. Στο προαναφερθέν ψήφισμα το Κοινοβούλιο κάλεσε την Επιτροπή και το Συμβούλιο να δρομολογήσουν πρόγραμμα μέσω του οποίου θα παρέχεται ανθρωπιστική βοήθεια απευθείας στους κατοίκους των περιοχών της Καρελίας και του Μουρμάνσκ. Ποιά μέτρα έχει λάβει η Επιτροπή ανταποκρινομένη στο ψήφισμα του Κοινοβουλίου και σε ποιές ενέργειες προτίθεται να προβεί για την ανακούφιση της κατάστασης στις περιοχές εκείνες της Ρωσίας οι οποίες υποφέρουν από έλλειψη τροφίμων και φαρμάκων;

Απάντηση της κυρίας Bonino εξ ονόματος της Επιτροπής

(10 Δεκεμβρίου 1998)

Η Επιτροπή συμμερίζεται την ανησυχία του αξιότιμου μέλους του Κοινοβουλίου για τα προβλήματα που αντιμετωπίζει ο ρωσικός πληθυσμός στο πλαίσιο της τρέχουσας πολιτικής και οικονομικής κρίσης.

Λαμβάνοντας υπόψη το διάλογο μεταξύ της Επιτροπής και του Κοινοβουλίου και, ειδικότερα, το ψήφισμα του Κοινοβουλίου B4-0299/97, η Επιτροπή εξετέλεσε μια αποστολή αξιολόγησης στην Karelia τον Ιούλιο του 1997. Η αποστολή αυτή επιβεβαίωσε - όπως και σε όλη την επικράτεια της ρωσσικής ομοσπονδίας - ότι η πενία κατέστη σοβαρό πρόβλημα. Εντούτοις, τα διαθέσιμα στοιχεία (η αξιοπιστία των οποίων δεν μπορεί να συγκριθεί με τα στοιχεία που τηρούνται στη Δύση) υποδηλώνουν ότι ο πληθυσμός στην Karelia εξακολουθεί να είναι σε καλύτερη θέση από το μέσο όρο του ρωσσικού πληθυσμού.

Η Επιτροπή χρηματοδοτεί αυτή τη στιγμή δυο επιχειρήσεις στην περιοχή (ανθρωπιστική βοήθεια και ανάπτυξη ικανότητας για δομές ετοιμότητας σε τοπικές καταστροφές) με τη βοήθεια του φινλανδικού Ερυθρού Σταυρού και της φινλανδικής εκκλησίας ως κατασκευαστικών εταίρων. Οι περαιτέρω εξελίξεις στην περιοχή παρακολουθούνται με πολύ προσοχή.

Στο θέμα της επισιτιστικής βοήθειας προς τη Ρωσία, επισύρεται η προσοχή του αξιότιμου μέλους του Κοινοβουλίου στο έγγραφο εργασίας της Επιτροπής της 20ης Νοεμβρίου 1998(1) που διαβιβάσθηκε στο Κοινοβούλιο και στο Συμβούλίο και αναφέρει τις λεπτομέριες και τους όρους της βοήθειας αυτής.

(1) SEC(98)1990.